Sauli Niinistö puolusti aktiivimallia ehdollisesti. Arkistokuva. Kuva: Alma Talent

Jatkokautta hakevaa presidentti Sauli Niinistöä hiillostettiin työttömyysturvan aktiivimallista, kun presidenttiehdokkaat kohtasivat Ylen ja Kaleva-lehden vaalitentissä Oulussa. Kokoomustaustainen Niinistö korosti, että kaikilla työttömillä tulee olla mahdollisuus täyttää aktiivisuusvelvoitteet. Jos näin on, hän hyväksyy mallin.

Presidentti Niinistöltä kysyttiin tentissä suoraan, mitä hän ajattelee etenkin työttömiä suututtaneesta aktiivimallista. Niinistö vastasi katsovansa yleisellä tasolla, että työttömyyden vähentämiseksi tulee tehdä toimenpiteitä.

– Meillä on sellainen erikoinen ongelma, että meillä puuttuu työvoimaa tuolla, ja sitten meillä on [toisaalta] runsasta työttömyyttä – ja kaiken lisäksi nuorten keskuudessa, Niinistö totesi kohtaanto-ongelmaan viitaten.

Niinistön mukaan ensimmäinen kysymys on, hyväksymmekö tällaisen tilanteen ja ”onko tämä nyt sitten normaalia”.

– Vastaus on kyllä väistämättä, että ei ole. Siis: toimenpiteitä on tehtävä, hän linjasi.

Niinistö jatkoi, että jos puhutaan nimenomaan hallituksen aktiivimallista, täytyy jokaisella työttömällä olla mahdollisuus täyttää velvoitteet, eli hankkia pätkätöitä tai osallistua työvoimapalveluihin. Mallin kritiikissä on huomautettu, että alueesta riippuen työnsaamisen tai TE-keskuksen palveluihin osallistumisen mahdollisuus vaihtelee suuresti.

Presidentiltä kysyttiin, syventääkö aktiivimalli Suomen kahtiajakoa.

– Jos turvataan se, että jokaisella on mahdollisuus täyttää nämä aktiivivelvoitteet, niin ei.

Ehdokas Tuula Haatainen (sd.) haastoi Niinistön kysyen, mitä mieltä presidentti on työttömien aseman heikentymisestä. Haatainen muistutti, että malli leikkaa työttömyysturvaa, jos työtön ei löydä töitä, onnistu myymään osaamistaan yrittäjätyönä tai osallistu työvoimapalveluihin. Samaan aikaan työvoimapoliittista koulutusta on leikattu, Haatainen huomautti, eikä edes pääsyä työvoimavirkailijoiden luokse hänen mukaansa turvata.

– Ei ole ihme, että kansalaisaloitteessa on jo 120 000 nimeä, sillä tämä jakaa kansaa.

Niinistö vastasi Haataiselle.

– Onko tämä työttömän edun kannalta heikentävää? Jos työttömänä oleva täyttää aktiivivelvoitteet, eihän se heikennä. Sen vuoksi on tärkeää, että jokaisella on mahdollisuus täyttää ne aktiivisuusvelvoitteet.

Myös Merja Kyllönen (vas.) piti aktiivimallia ”eriarvoistavana” politiikkana etenkin alueellisten mahdollisuuserojen vuoksi. Niinistö kommentoi tätäkin.

– Merja Kyllönen aivan oikein kiinnitti huomiota siihen, että saattaa olla, että tänä päivänä ei kaikkialla Suomessa ole tätä mahdollisuutta. Ymmärtääkseni eduskunnan lausuma tarkoittaa sitä, että jälkikäteen tarkastetaan, onko tällaisia puutteita. Ellei ole, niin silloin esittämänne argumentit poistuvat, Niinistö sanoi.